የብሔር፣ብሔረሰቦችና ህዝቦች ቀን በዓል የሚከበረው ታላቅ ህዝባዊ አደራን ለማሳካት  የተገባውን ቃል ኪዳን በማዳስ ነው- አቶ ያለው አባተ
-በጋምቤላ ክልል አዘጋጅነት የሚከበረው 10ኛው የብሔር፣ብሔረሰቦችና ህዝቦች ቀን በዓል የሚከበረው ታላቅ ህዝባዊ ንቅናቄን በመፍጠር የመልካም አስተዳደርና የኪራይ ሰብሳቢነት ችግሮችን ለመፍታት የተገባውን ቃል ኪዳን በማደስ  መሆኑን የፈደሬሽን ምክር ቤት  አፈ ጉባኤ አቶ ያለው አባተ ገለጹ፡፡ህዳር 29 ብሔር፣ብሔረሰቦችና ህዝቦች ተስማምተውና ፈቅደው ያፀደቁት የጋራ የቃል ኪዳን ሰነድ የሆነው የኢፌዲሪ ህገ-መንግስት የፀደቀበት ታሪካዊ ቀን ነው ያሉት አቶ ያለው፤በዓሉ ሲከበር የሁሉም ብሔሮች፣ብሔረሰቦችና ህዝቦች የባህል ቡድን አባላት የየራሳቸውን ባህል በማቅረብ ትልቅ የባህልና ልምድ ልውውጥና መቀራረብ የሚፈጥሩበት እንደሆነ  አመልክተዋል ፡፡ዘንድሮ ለ10ኛ ጊዜ በጋምቤላ ከተማ ለሚከበረው በዓል የቅድመ ዝግጅት ሥራዎች መጠናቀቃቸውን የተናገሩት አፈ-ጉባኤው፣ለክልሉ ህዝብ ትልቅ የልማት መነሳሳትና ለከተማውም የውስጥ ለውስጥ መንገድ ግንባታ፣የመብራት፣የውሃና ሌሎች መሠረተ ልማት ግንባታዎች መፋጠን ጉልህ አስተዋጽኦ እንዳበረከተ ገልጸዋል፡፡በጋምቤላ ክልል ያሉ ነባር ብሔሮች የተለያዩ ባህሎቻቸውንናእሴቶቻቸውን የሚያንጸባርቁበት የባህላዊ ቤቶች ግንባታ እና ቁሳቁሶችን በሟሟለት በአንድ ማዕከል የማሰባሰብ ስራዎች የተከናወኑ መሆኑን የገለፁት አቶ ያለው፣ይህም የክልሉን የባህልና ቱሪዝም ገፅታ በመገንባት ለክልሉ የቱሪዝም ዘርፍ  ዕድገት አስተዋፅኦው የላቀ  መሆኑን ተናግረዋል ፡፡በታሪክ አጋጣሚ ያለፉት ሥርዓቶች በሳደሩት ጫና ምክንያት የፈጠሩትን ልዩነትና በልማት የተፈጠረውን ኋላቀርነት ለማጥበብ እንዲሁም ከሌሎች ክልሎች ጋር የተመጣጠነ ዕድገት እንዲኖራቸው ታዳጊ ክልሎች አሁን ባለው ህገ-መንግስታዊ ሥርዓት መሠረት ልዩ ድጋፍ እየተደረገላቸው መሆኑን አቶ ያለው ጠቁመዋል፡፡በክልሉ የተጀመረው በፍቃደኝነት ላይ የተመሠረተው የመንደር ማሰባሰብ ፕሮግራም ዘርፈ ብዙ ለውጦችን እያመጣ መሆኑን የገለፁት አፈ-ጉባኤው፣ስኬቱ የበለጠ ተጠናክሮ እንዲቀጥል የክልሉ አመራሮችና መላው ህዝብ በንቃት መሳተፍ እንዳለባቸው አሳስበዋል፡፡‹‹የብሔር፣ብሔረሰቦች እና ህዝቦች ተሳትፎ ለላቀ ዕድገትና ትራንስፎርሜሽን ›› በሚል መሪ ቃል ህገ መንግሥቱ የፀደቀበት 21ኛው ዓመትና 10ኛው የብሔር ብሔረሰቦች ሕዝቦች በዓል ይከበራል ከህዳር 28 ጀምሮ በጋምቤላ ከተማ የሚከበር መሆኑን  ዋልታ ኢንፎርሜሽን ማዕከል ዘግቧል፡፡